ບັນດາ ຜູ້ນໍາປະເທດ ທີ່ນັບຖື ສາສະໜາ ອິສລາມ ປະຊຸມກັນ ທີ່ອີຈິບ (ສະໄລດ໌)
ສະມາຊິກ 56 ປະ​ເທດ​ຂອງ ​ອົງການ​ບັນດາ​ປະ​ເທດທີ່​ນັບຖື​ ສາສະໜາອິສລາມ ​ເປີດ​ກອງ​ປະຊຸມ​ສຸດ​ຍອດ ທີ່ກຸງ​​ໄຄ​ໂຣ ​ໃນ​ວັນ​ພຸດ​ມື້​ນີ້.
ບັນດາຜູ້ນໍາຈາກປະເທດທີ່ນັບຖືສາສະໜາອິສລາມ ພາກັນໄປ ເຕົ້າໂຮມ ກັນທີ່ປະເທດອີຈິບ ເພື່ອສົນທະນາຫາລືເປັນເວລາ ສອງມື້ ທີ່ຄາດຄະເນວ່າ ຈະເພັ່ງເລັງໃສ່ຫາທາງແກ້ໄຂວິກິດ ການ ໃນຊີເຣຍແລະມາລີພ້ອມ ທັງຄວາມສໍາພັນລະຫວ່າງ ອິສຣາແອລ ແລະປາແລສຕາຍ ສະມາຊິກ 56 ປະເທດຂອງອົງການບັນດາປະເທດທີ່ນັບຖືສາສະໜາ ອິສລາມ ເປີດກອງປະຊຸມສຸດຍອດທີ່ກຸງໄຄໂຣ ໃນວັນພຸດມື້ນີ້ ຫຼັງຈາກ ໄດ້ມີການປະຊຸມຂັ້ນຕົ້ນ ໃນອາທິດນີ້ ໂດຍບັນດາລັດຖະມົນຕີຕ່າງປະເທດ ຮ່າງຖະແຫລງການທີ່ຕຽມຈະນໍາສະເໜີຕໍ່ບັນດາຜູ້ນໍາທີ່ກອງປະຊຸມສຸດຍອດ ສ່ວຍໃຫຍ່ແລ້ວແມ່ນຕິຕຽນລັດຖະບານຂອງ ປະທານາທິບໍດີຊີເຣຍ ທ່ານ Bashar al-Assad ໃນການນອງເລືອດທີ່ດຳເນີນມາເປັນເວລາເກືອບສອງປີຢູ່ໃນປະເທດດັ່ງກ່າວ ນອກນັ້ນຖະແຫຼງການຍັງໄດ້ຮຽກຮ້ອງໃຫ້ເປີດການເຈລະຈາດ້ານການເມືອງ ແລະຢຸດເຊົາການສູ້ລົບກັນໂດຍທັນທີ ຊຶ່ງໄດ້ເຮັດໃຫ້ມີຜູ້ເສຍຊີວິດໄປແລ້ວ 60,000 ຄົນ ອົງການປະເທດທີ່ນັບຖືສາສະໜາອິສລາມ ໄດ້ໂຈະການເປັນສະມາຊິກ ຂອງຊີເຣຍ ໃນເດືອນສິງຫາແລ້ວນີ້ ໂດຍໄດ້ອອກຖະແຫລງການ ປະ ນາມທ່ານ Assad ທີ່ໄດ້ໃຊ້ກໍາລັງຮຸນແຮງຕໍ່ປະຊາຊົນຂອງຕົນ ບັນດາຜູ້ນໍາທີ່ກອງປະຊຸມສຸດຍອດ ຍັງມີແຜນທີ່ຈະສົນທະນາກັນກ່ຽວກັບບັນຫາດ້ານເສດ ຖະກິດ ສັງຄົມ ແລະວັດທະນາທໍາ ໂດຍຈະເນັ້ນໜັກໃສ່ການແກ້ໄຂຄວາມທຸກຍາກ ແລະການເລັ່ງລັດການພັດທະນາ ໃນບັນດາປະເທດຂອງເຂົາເຈົ້າ